Գևորգ Տեր-Վարդանյան

Գևորգ Հմայակի Տեր-Վարդանյան (), պատմաբան, մանկավարժ, պատմական գիտությունների դոկտոր, Մաշտոցի անվան Մատենադարանի գլխավոր ավանդապահ, ձեռագրագիտության բաժնի վարիչ, Գևորգյան հոգևոր ճեմարանի և Երևանի պետական համալսարանի դասախոս, «Մատենադարան» Մեսրոպ Մաշտոցի անվան հին ձեռագրերի գիտահետազոտական ինստիտուտ հիմնադրամի գիտական խորհրդի անդամ։

Կենսագրություն 
Գևորգ Տեր-Վարդանյանը ծնվել է 1951 թվականի հունվարի 9-ին Շամշադինի շրջանի Ներքին Կարմիրաղբյուր գյուղում, 1968 թվականին ավարտել է նույն գյուղի միջնակարգ դպրոցը։ 1968-1973 թվականներին սովորել է Երևանի Պետական Համալսարանի պատմության ֆակուլտետի հնագիտության, աղբյուրագիտության և ազգագրության բաժնում, որն ավարտել է պատմաբան-աղբյուրագետի մասնագիտությամբ։

1974 թվականից աշխատել է Մաշտոցի անվան Մատենադարանում, 1978 թվականից՝ ավագ գիտաշխատող և գլխավոր ավանդապահ, 1992 թվականին դարձել է Ձեռագրագիտության բաժնի վարիչ և գլխավոր ավանդապահ։ 1995-1998 թվականներին զբաղեցրել է Հայաստանի Ազգային գրադարանի տնօրենի պաշտոնը։ 2016 թվականին ստացել է Պատմական գիտությունների դոկտորի աստիճան։

Գիտական և մանկավարժական աշխատանք 
Գևորգ Տեր-Վարդանյանը  հայ ձեռագրագիտության ասպարեզում հեղինակավոր մասնագետ է եղել։ Բացառիկ դեր է ունեցել «Մայր ցուցակ հայերէն ձեռագրաց Մաշտոցի անուան Մատենադարանի» բազմահատորյակի կազմման և խմբագրման գործում։ Տարիներ շարունակ պարբերաբար այցելել է Սուրբ Ղազարի մատենադարան և մշակել է ձեռագրական նյութերը։

Շուրջ 200 հոդվածների, ուսումնասիրությունների և մենագրությունների հեղինակ է։ Երկար արիներ դասավանդել է Երևանի պետական համալսարանում և Գևորգյան ճեմարանում, պատրաստել է ձեռագրագետներ Մաշտոցի անվան Մատենադարանում։

Պարգևներ 

 2007 թվականին Ֆրանսիայում Հայաստանի տարվա շրջանակներում Մատենադարանի մասնակցությամբ կայացած ցուցահանդեսների համար, 2008 թվականին Ֆրանսիայի կառավարության հրամանագրով պարգևատրվել է «Գրականության և արվեստների շքանշանով»։
 2010 թվականին Հայաստանի Հանրապետության անկախության հռչակման 19-րդ տարեդարձի առթիվ պարգևատրվել է Մովսես Խորենացու մեդալով։
 2022 թվականին թանգարանների միջազգային օրվա կապակցությամբ մշակույթի ոլորտում ունեցած նշանակալի ավանդի, երկարամյա աշխատանքային գործունեության համար ՀՀ ԿԳՄՍ նախարարությունը Գևորգ Տեր-Վարդանյանին պարգևատրել է ոսկե մեդալով։

Ծանոթագրություններ

Արտաքին հղումներ 
 

Հայ պատմաբաններ
ԵՊՀ դասախոսներ
ԵՊՀ շրջանավարտներ
Ներքին Կարմիրաղբյուր գյուղում ծնվածներ